**PRIJEDLOG**

Na temelju članka 66. stavka 1. Zakona o gospodarenju otpadom („Narodne novine“ broj 84/21) i članka 16. Statuta Općine Orehovica („Službeni glasnik Međimurske županije“ broj 7/21), Općinsko vijeće Općine Orehovica je na svojoj \_\_\_\_sjednici, održanoj dana \_\_\_\_\_\_\_\_\_2022. godine donijelo

**ODLUKU**

**o načinu pružanja javne usluge sakupljanja komunalnog otpada**

**na području Općine Orehovica**

1. **OPĆE ODREDBE**

**Članak 1.**

Ovom Odlukom se propisuje pružanje javne usluge sakupljanja komunalnog otpada (u daljnjem tekstu: javna usluga), na području Općine Orehovica.

Ova Odluka sadrži:

1. odredbe o davatelju javne usluge, korisniku javne usluge i području pružanja javne usluge,

2. obveze davatelja javne usluge i korisnika javne usluge,

3. kriterije obračuna količine miješanog komunalnog otpada,

4. standardne veličine i druga bitna svojstva spremnika za skupljanje otpada,

5. najmanju učestalost odvoza otpada prema područjima,

6. obračunska razdoblja kroz kalendarsku godinu,

7. iznos cijene obvezne minimalne javne usluge s obrazloženjima načina na koji je određena

8. način podnošenja prigovora i postupanju po prigovoru građana i korisnika usluge na neugodu uzrokovanu sustavom sakupljanja komunalnog otpada,

9. način pojedinačnog korištenja javne usluge,

10. način korištenja zajedničkog spremnika,

11. prihvatljiv dokaz izvršenja javne usluge za pojedinog korisnika usluge,

12. način određivanja udjela korisnika usluge u slučaju kad su korisnici usluge kućanstva i pravne osobe ili fizičke osobe – obrtnici i koriste zajednički spremnik, a nije postignut sporazum o njihovim udjelima,

13. ugovornu kaznu,

14. opće uvjete ugovora s korisnicima,

15. kriterij za određivanje korisnika usluge u čije ime Općina Orehovica preuzima obvezu sufinanciranja cijene javne usluge,

16. kriterije za umanjenje cijene javne usluge

17. korištenje javne površine za prikupljanje otpada i mjestima primopredaje otpada ako su različita od obračunskog mjesta

18. provedbu ugovora u slučaju nastupanja posebnih okolnosti uključujući elementarnu nepogodu, katastrofu i sl.

19. nadzor nad provedbom Odluke

1. **DAVATELJ JAVNE USLUGE, KORISNIK JAVNE USLUGE I PODRUČJE PRUŽANJA JAVNE USLUGE**

**Članak 2.**

Na području Općine Orehovica javnu uslugu pruža kao davatelj usluge GKP ČAKOM d.o.o. iz Mihovljana, Mihovljanska 10 (dalje u tekstu: davatelj usluge).

Korisnik javne usluge na području pružanja usluge (dalje u tekstu: korisnik usluge) je vlasnik nekretnine odnosno vlasnik posebnog dijela nekretnine i korisnik nekretnine odnosno posebnog dijela nekretnine kada je vlasnik nekretnine odnosno posebnog dijela nekretnine obvezu plaćanja ugovorom prenio na tog korisnika i o tome obavijestio davatelja usluge ili stvarni korisnik nekretnine.

Korisnici javne usluge iz stavka 2. ovog članka ovisno o načinu korištenja nekretnine, trajno ili povremeno u svrhu stanovanja (vlasnici stanova, kuća, nekretnina za odmor) ili u svrhu obavljanja djelatnosti ili druge svrhe razvrstavaju se u kategoriju korisnika kućanstvo ili korisnika koji nije kućanstvo.

Područje pružanja javne usluge jest područje Općine Orehovica kao jedinice lokalne samouprave.

1. **OBVEZE DAVATELJA JAVNE USLUGE I KORISNIKA JAVNE USLUGE**

**Članak 3.**

1. Obveze davatelja usluge

Davatelj usluge dužan je:

1. gospodariti s odvojeno sakupljenim komunalnim otpadom, uključujući preuzimanje i prijevoz tog otpada, sukladno redu prvenstva gospodarenja otpadom i način na koji ne dovodi do miješanja odvojeno sakupljenog komunalnog otpada s drugom vrstom otpada ili otpadom koji ima drukčija svojstva;

2. pružati javnu uslugu u skladu sa Zakonom o gospodarenju otpadom i ovom Odlukom;

3. snositi sve troškove gospodarenja prikupljenim otpadom, osim troškova postupanja s reciklabilnim komunalnim otpadom koji se sastoji pretežito od otpadne ambalaže;

4. osigurati korisniku usluge spremnike za primopredaju komunalnog otpada;

5. preuzeti sadržaj spremnika od korisnika usluge i to odvojeno miješani komunalni otpad, biootpad, reciklabilni komunalni otpad i glomazni otpad;

6. osigurati provjeru da otpad sadržan u spremniku prilikom primopredaje odgovara vrsti otpada čija se primopredaja obavlja;

7. osigurati uvjete kojima se ostvaruje pojedinačno korištenje javne usluge neovisno o broju korisnika usluge koji koriste zajednički spremnik;

8. predati sakupljeni reciklabilni komunalni otpad osobi koju odredi Fond za zaštitu okoliša i energetsku učinkovitost (u daljnjem tekstu: Fond);

9. voditi evidencije o preuzetoj količini otpada od pojedinog korisnika usluge u obračunskom razdoblju prema kriteriju količine otpada, sukladno Zakonu o gospodarenju otpadom;

10. na spremniku održavati natpis s nazivom davatelja usluge, oznaku koja je u Evidenciji o preuzetom komunalnom otpadu pridružena korisniku usluge i obračunskom mjestu i naziv vrste otpada za koju je spremnik namijenjen;

11. osigurati sigurnost, redovitost i kvalitetu javne usluge;

12. predati miješani komunalni otpad u centar za gospodarenje otpadom sukladno Planu gospodarenja otpadom Republike Hrvatske;

13. obračunati cijenu javne usluge u skladu sa Zakonom o gospodarenju otpadom, ovom Odlukom i cjenikom javne usluge;

14. na računu za javnu uslugu navesti sve elemente temeljem kojih je izvršio obračun cijene javne usluge, uključivo i porez na dodanu vrijednost određen sukladno posebnom propisu kojim se uređuje porez na dodanu vrijednost.

1. Obveze korisnika usluge

**Članak 4.**

Korisnik usluge je dužan:

1. koristiti javnu uslugu na području na kojem se nalazi nekretnina korisnika usluge na način da proizvedeni komunalni otpad predaje putem zaduženog spremnika;

2. omogućiti davatelju usluge pristup spremniku na mjestu primopredaje otpada kada to mjesto nije na javnoj površini;

3. postupati s otpadom na obračunskom mjestu korisnika usluge na način koji ne dovodi u opasnost ljudsko zdravlje i ne dovodi do rasipanja otpada oko spremnika i ne uzrokuje pojava neugode drugoj osobi zbog mirisa otpada;

4. odgovarati za postupanje s otpadom i spremnikom na obračunskom mjestu korisnika usluge te kad više korisnika koristi zajednički spremnik zajedno s ostalim korisnicima usluge na istom obračunskom mjestu odgovarati za obaveze nastale zajedničkim korištenjem spremnika;

5. platiti davatelju usluge iznos cijene javne usluge za obračunsko mjesto i obračunsko razdoblje, osim za obračunsko mjesto na koje je nekretnina koja se trajno ne koristi;

6. predati opasni komunalni otpad u reciklažno dvorište ili mobilno reciklažno dvorište odnosno postupiti s istim u skladu s propisom kojim se uređuje gospodarenje posebnom kategorijom otpada, osim korisnika koji nije kućanstvo;

7. predati odvojeno miješani komunalni otpad, reciklabilni komunalni otpad, opasni komunalni otpad i glomazni otpad;

8. predati odvojeno biootpad ili kompostirati biootpad na mjestu nastanka;

9. dostaviti davatelju usluge ispunjenu Izjavu o načinu korištenja javne usluge;

10. omogućiti davatelju javne usluge označavanje spremnika odgovarajućim natpisom i oznakom.

1. **KRITERIJ OBRAČUNA KOLIČINE MIJEŠANOG KOMUNALNOG OTPADA**

**Članak 5.**

Kriterij obračuna količine miješanog komunalnog otpada kojeg predaje korisnik javne usluge je volumen spremnika miješanog komunalnog otpada izražen u litrama i broj pražnjenja spremnika u obračunskom razdoblju.

1. **STANDARDNE VELIČINE I DRUGA BITNA SVOJSTVA SPREMNIKA ZA SKUPLJANJE OTPADA**

**Članak 6**.

Miješani komunalni otpad prikuplja se u spremnicima (posudama, kontejnerima i vrećama) za miješani komunalni otpad. Biootpad se prikuplja u spremnicima (posudama i vrećama), a reciklabilni komunalni otpad (koji je otpadni papir i karton, otpadna plastika, otpadni metal i otpadno staklo, uključujući otpadnu ambalažu) se prikuplja u spremnicima – vrećama za svaku od pobrojanih vrsta otpada.

Spremnik za miješani komunalni otpad – posuda je crne boje, volumena 80 l, 120 l, 240 l i 360 l.

Spremnici za miješani komunalni otpad – kontejneri su volumena 1100 l, 4 m3, 5 m3, 7 m3, 10 m3 i 20m3.

Spremnici za miješani komunalni otpad – vreće su volumena 40 l, 80 l i 120 l.

Spremnici za biootpad – posude su smeđe boje, volumena 120 l.

Spremnici za biootpad – vreće su volumena 80 l.

Spremnici za reciklabilni komunalni otpad izuzev otpadnog stakla (dakle otpadni papir i karton, otpadna plastika, otpadni metal, uključujući otpadnu ambalažu) – vreće su transparentne sa otisnutim logotipom Davatelja usluge tako da se vizualnom provjerom može utvrditi sadržaj otpada u vreći i volumena su 120 l.

Spremnici za reciklabilni komunalni otpad, konkretno za otpadno staklo – su transparentne vreće sa otisnutim logotipom Davatelja usluge tako da se vizualnom provjerom može utvrditi sadržaj otpada u vreći i volumena su 80 l.

**Članak 7.**

Davatelj usluge osigurava svakom korisniku spremnik - posudu za miješani komunalni otpad volumena 120 l i spremnik – posudu za biootpad volumena 120 l.

Iznimno, korisniku usluge iz kategorije kućanstva koji u kućanstvu ima jednog, odnosno najviše dva člana i uredno odvojeno predaje biootpad, reciklabilni komunalni otpad, glomazni otpad i opasni komunalni otpad od miješanog komunalnog otpada pa zbog toga stvara manju količinu miješanog komunalnog otpada, davatelj usluge će osigurati spremnik - posudu za miješani komunalni otpad volumena 80 l i spremnik – posudu za biootpad volumena 120 l.

Iznimno za korisnika usluge iz kategorije kućanstva koji uredno odvojeno predaje biootpad, reciklabilni komunalni otpad, glomazni otpad i opasni komunalni otpad od miješanog komunalnog otpada pa zbog toga stvara manju količinu miješanog komunalnog otpada te povremeno koristi uslugu i nema potrebu za spremnikom – posudom za miješani komunalni otpad volumena 120 l i spremnikom – posudom za biootpad volumena 120 l, davatelj usluge ne osigurava spremnik – posudu za miješani komunalni otpad volumena 120 l i spremnik – posudu za biootpad volumena 120 l budući da takav korisnik usluge, koristi javnu uslugu putem spremnika vreća, volumena prema potrebi takvog korisnika te takav korisnik spremnik vreću kupuje na prodajnim mjestima davatelja usluge po cijeni iz cjenika javne usluge.

Iznimno za korisnike usluge u višestambenim zgradama, davatelj usluge osigurava onaj broj spremnika – posuda za miješani komunalni otpad volumena 120 l i spremnika – posuda za biootpad volumena 120 l koji dogovori s predstavnikom stanara, odnosno punomoćnikom korisnika usluga, a sukladno dogovoru više korisnika usluga o zajedničkom korištenju spremnika.

Iznimno za korisnika usluge iz kategorije ne kućanstva koji uredno odvojeno predaje biootpad, reciklabilni komunalni otpad, glomazni otpad i opasni komunalni otpad od miješanog komunalnog otpada pa zbog toga stvara manju količinu miješanog komunalnog otpada te nema potrebu za spremnikom – posudom za miješani komunalni otpad volumena 120 l i spremnikom – posudom za biootpad volumena 120 l, davatelj javne usluge osigurava korištenje javne usluge putem spremnika vreća volumena prema potrebama takvog korisnika usluge, a koje spremnike vreće takvi korisnici posebno kupuju na prodajnim mjestima davatelja usluge po cijeni iz cjenika javne usluge.

Davatelj javne usluge osigurava svakom korisniku određeni broj spremnika – vreća za biootpad, odnosno za reciklabilni komunalni otpad (koji je otpadni papir i karton, otpadna plastika, otpadni metal i otpadno staklo, uključujući otpadnu ambalažu).

**Članak 8.**

Korisnici usluge u pravilu spremnike smještaju na svom obračunskom mjestu. Iznimno, spremnici se mogu temeljem rješenja nadležnog upravnog tijela Općine Orehovica smjestiti na javnoj površini.

Kada ne postoji mogućnost smještaja spremnika na obračunskom mjestu kod korisnika usluge sukladno prethodnom stavku ovog članka, spremnici se mogu nalaziti na javnoj površini na najmanjoj udaljenosti od glavnog ulaza nekretnine obračunskog mjesta dostupnoj vozilu davatelja usluge.

Spremnici koji se sukladno prethodnom stavku ovoga članka nalaze na javnoj površini moraju udovoljavati uvjetima kojima se osigurava pristup takvim spremnicima isključivo korisniku usluge.

Korisnik usluge dužan je sa spremnicima za koje je zadužen postupati na način koji ne dovodi do njihova oštećenja ili uništenja, te skrbiti da ti spremnici budu čisti, da ne budu oštećeni ili uništeni od strane trećih osoba.

Davatelj usluge, korisniku usluge na početku godine dostavlja poseban kupon (kupon za vreće za otpad) pomoću kojeg korisnik usluge podiže standardizirane vreće prema svojim potreba u vrijednosti označenoj na kuponu.

1. **NAJMANJA UČESTALOST ODVOZA OTPADA PREMA PODRUČJIMA**

**Članak 9.**

Najmanja učestalost odvoza miješanog komunalnog otpada je jednom u dva tjedna.

Najmanja učestalost odvoza biootpada je jednom tjedno.

Najmanja učestalost odvoza reciklabilnog komunalnog otpada (koji je otpadni papir i karton, otpadna plastika, otpadni metal i otpadno staklo, uključujući otpadna ambalaža)

je jednom u dva tjedna.

Odvoz glomaznog otpada osiguran je do dva puta godišnje na obračunskom mjestu korisnika bez naknade.

Davatelj usluge je obavezan sastaviti Obavijest o sakupljanju komunalnog otpada do 31. prosinca tekuće kalendarske godine za iduću kalendarsku godinu.

1. **OBRAČUNSKA RAZDOBLJA KROZ KALENDARSKU GODINU**

**Članak 10.**

Korištenje javne usluge obračunava se za vremensko razdoblje od jednog mjeseca.

1. **IZNOS CIJENE OBVEZNE MINIMALNE JAVNE USLUGE S OBRAZLOŽENJIMA NAČINA NA KOJI JE ODREĐENA**
2. Struktura cijene javne usluge

**Članak 11**.

Strukturu cijene javne usluge čini:

1. cijena za količinu predanog miješanog komunalnog otpada i

2. cijena obavezne minimalne javne usluge.

Kada jedan korisnik usluge samostalno koristi spremnik, udio korisnika usluge u korištenju spremnika je jedan.

Kada više korisnika usluge zajednički koriste spremnik, zbroj udjela svih korisnika, određenih međusobnim sporazumom ili prijedlogom davatelja usluge, mora iznositi jedan.

**Članak 12.**

Korisnik usluge je dužan platiti davatelju javne usluge iznos cijene javne usluge za obračunsko mjesto i obračunsko razdoblje, osim za obračunsko mjesto na kojem se nekretnina trajno ne koristi.

Nekretnina koja se trajno ne koristi je nekretnina koja se u razdoblju od najmanje 12 mjeseci ne koristi za stanovanje ili nije pogodna za stanovanje, boravak ili obavljanje djelatnosti, odnosno nije useljiva.

Trajno nekorištenje nekretnine utvrđuje se na temelju očitovanja vlasnika nekretnine, a dokazuje se temeljem podataka očitanja mjernih uređaja za potrošnju električne energije ili plina ili plitke vode ili na drugi odgovarajući način uključujući očevid lokacije.

1. Cijena obvezne minimalne javne usluge

**Članak 13.**

Cijena obvezne minimalne javne usluge je dio cijene javne usluge čijim iznosom se osigurava ekonomski održivo poslovanje, sigurnost, redovitost i kvaliteta pružanja javne usluge sve kako bi sustav sakupljanja komunalnog otpada mogao ispuniti svrhu.

Kako bi se iznosom cijene obvezne minimalne javne usluge osiguralo održivo poslovanje davatelja usluge te osigurala sigurnost, redovitost i kvaliteta pružanja javne usluge, cijena obvezne minimalne javne usluge određena je na način obrazložen u obrazloženju iz Dodatka I ove Odluke. Obrazloženje iz Dodatka I ove Odluke sastavni je dio Odluke.

Na području Općine Orehovica primjenjuje se:

- jedinstvena cijena obvezne minimalne javne usluge za korisnika usluge razvrstanog u kategoriju korisnika kućanstvo u iznosu 63,00 kune sa porezom na dodanu vrijednost i

- jedinstvena cijena obvezne minimalne javne usluge za korisnika usluge razvrstanog u kategoriju korisnika koji nije kućanstvo u iznosu 94,50 kune sa porezom na dodanu vrijednost.

Ako se na istom obračunskom mjestu isti korisnik može razvrstati i u kategoriju kućanstvo i u kategoriju korisnika koji nije kućanstvo, korisnik je dužan plaćati samo cijenu obvezne minimalne javne usluge obračunanu za kategoriju korisnika koji nije kućanstvo.

Cijena obvezne minimalne javne usluge mora biti zasebno iskazana na računu za pruženu javnu uslugu.

1. Obveze davatelja usluge vezane uz Cjenik javne usluge

**Članak 14.**

Davatelj usluge donosi cjenik javne usluge.

Davatelj usluge je dužan provesti prethodno javno savjetovanje od najmanje 30 dana o prijedlogu cjenika s obrazloženjem cijene i izmjene cijene te s obrazloženjem načina na koji je određena cijena obvezne minimalne javne usluge.

Davatelj usluge je dužan prije primjene cjenika odnosno primjene izmjene cjenika zatražiti suglasnost Načelnika Općine Orehovica.

Davatelj usluge je dužan u Službenom glasniku Međimurske županije i na svojim mrežnim stranicama objaviti očitovanje Načelnika Općine Orehovica o tome da li je prijedlog cjenika sukladan Zakonu o gospodarenju otpadom te da li predložene cijene potiču korisnika usluge da odvojeno predaje biootpad, reciklabilni komunalni otpad, glomazni otpad i opasni komunalni otpad od miješanog komunalnog otpada te da li kada je to primjenjivo kompostira biootpad.

Davatelj usluge je dužan u Službenom glasniku Međimurske županije i na svojim mrežnim stranicama objaviti suglasnost Načelnika Općine Orehovica na cjenik ili izmjenu cjenika.

Davatelj usluge je dužan obavijestiti korisnika usluge o cjeniku i izmjeni cjenika 15 dana prije dana primjene cjenika i u istom roku cjenik dostaviti nadležnom Ministarstvu.

1. **NAČIN PODNOŠENJA PRIGOVORA I POSTUPANJE PO PRIGOVORU GRAĐANA I KORISNIKA USLUGE NA NEUGODU UZROKOVANU SUSTAVOM SAKUPLJANJA KOMUNALNOG OTPADA**

**Članak 15.**

Davatelj usluge dužan je omogućiti građanima i korisnicima usluge podnošenje prigovora na neugodu uzrokovanu sustavom sakupljanja komunalnog otpada, pisanim putem na adresu davatelja javne usluge, putem sredstava elektroničke komunikacije te usmeno na zapisnik u sjedištu davatelja usluge.

Davatelj usluge dužan je putem svoje mrežne stranice i na računu za javnu uslugu obavijestiti građane i korisnike usluga o mogućnosti i načinu podnošenja prigovora na neugodu uzrokovanu sustavom sakupljanja komunalnog otpada.

Na postupak po prigovoru primjenjuju se odredbe posebnog propisa kojim se uređuje zaštita potrošača.

Davatelj usluge dužan je voditi i čuvati pisanu evidenciju prigovora građana i korisnika najmanje godinu dana od primitka prigovora.

1. **NAČIN POJEDINAČNOG KORIŠTENJA JAVNE USLUGE**

**Članak 16.**

Korisniku usluge koji povremeno iskaže potrebu za korištenjem usluge iznad obvezne minimalne javne usluge omogućiti će se odvoz tog komunalnog otpada putem posebnih spremnika (vreća) koje korisnik usluge kupuje kod davatelja javne usluge.

Korisniku usluge koji u izjavi o načinu korištenja javne usluge ili pisanim zahtjevom zahtjeva da mu davatelj usluge osigura uvjete kojima se ostvaruje pojedinačno korištenje javne usluge u slučaju kada više korisnika koristi zajednički spremnik, davatelj usluge će u primjerenom roku od zaprimanja izjave, odnosno od zaprimanja pisanog zahtjeva osigurati uvjete za pojedinačno korištenje javne usluge.

Davatelj usluge će korisniku usluge iz stavka 2. ovog članka o njegovu trošku osigurati zasebne spremnike (posude ili vreće) ovisno o potrebama tog korisnika usluge, a sve prema cjeniku davatelja usluge.

Spremnike (posude ili vreće) iz stavka 3. ovog članka davatelj usluge će pridružiti evidenciji tog korisnika usluge i obračunskom mjestu.

1. **NAČIN KORIŠTENJA ZAJEDNIČKOG SPREMNIKA**

**Članak 17.**

Više korisnika usluge može se dogovoriti o zajedničkom korištenju spremnika.

Ovlaštenje za reguliranje odnosa više korisnika s davateljem usluge u pogledu zajedničkog korištenja spremnika ima predstavnik korisnika usluge po punomoći, odnosno ima predstavnik suvlasnika ukoliko ovlaštenje za predstavljanje i zastupanje u smislu reguliranja zajedničkog korištenja spremnika proizlazi iz međuvlasničkog ugovora kojeg su sklopili suvlasnici (u višestambenim zgradama).

Punomoćnik, odnosno predstavnik suvlasnika iz stavka 2. ovog članka dužan je davatelju usluge dostaviti punomoći, odnosno međuvlasnički sporazum suvlasnika.

U slučaju kad su korisnici javne usluge kućanstva (u višestambenim zgradama) i koriste zajednički spremnik, davatelj usluge određuje udio korisnika usluge u korištenju zajedničkog spremnika na način da je kriterij za određivanje udjela korisnika usluge omjer broja fizičkih osoba u kućanstvu korisnika usluge i ukupnog broja fizičkih osoba na obračunskom mjestu, osim ukoliko se korisnici usluge nisu drugačije sporazumjeli i o tome obavijestili davatelja usluge. Broj fizičkih osoba u kućanstvu korisnika usluge davatelj usluge utvrđuje na temelju očitovanja vlasnika odnosno korisnika nekretnine sadržanog u Izjavi.

1. **PRIHVATLJIV DOKAZ IZVRŠENJA JAVNE USLUGE ZA POJEDINOG KORISNIKA USLUGE**

**Članak 18.**

Prihvatljivim dokazom izvršenja javne usluge za pojedinog korisnika usluge smatra se očitanje o pražnjenju spremnika korisnika usluge (kante za miješani komunalni otpad) putem RFID tehnologije (očitanje RFID taga – čipa na spremniku) i evidentiranje istog u evidenciji o preuzetom komunalnom otpadu za svakog korisnika prilikom pražnjenja tog spremnika.

Korisnik usluge redovno dobiva informaciju o pražnjenju spremnika iz stavka 1. ovog članka, uvidom na ispis na računu za obračunsko razdoblje, a izvanredno na zahtjev za ispis iz evidencije o preuzetom komunalnom otpadu.

Davatelj usluge dužan je korisniku usluge na njegov zahtjev iz stavka 2. ovog članka dostaviti pismeni ispis iz evidencije o preuzetom komunalnom otpadu poštom, elektroničkom poštom te na drugi prihvatljiv način.

1. **NAČIN ODREĐIVANJA UDJELA KORISNIKA USLUGE U SLUČAJU KAD SU KORISNICI USLUGE KUĆANSTVA I PRAVNE OSOBE ILI FIZIČKE OSOBE – OBRTNICI I KORISTE ZAJEDNIČKI SPREMNIK, A NIJE POSTIGNUT SPORAZUM O NJIHOVIM UDJELIMA**

**Članak 19.**

U slučaju kad su korisnici javne usluge kućanstva i pravne osobe ili fizičke osobe – obrtnici i koriste zajednički spremnik, a nije postignut sporazum o njihovim udjelima, davatelj usluge određuje udio korisnika usluge u korištenju zajedničkog spremnika na sljedeći način:

Davatelj usluge prvo utvrđuje (na temelju očitovanja vlasnika odnosno korisnika nekretnine sadržanog u Izjavi i kad je potrebno na temelju podataka očitanja mjernih uređaja za potrošnju električne energije, ili plina ili pitke vode ili na drugi način):

- za korisnika usluge koji je kućanstvo - broj fizičkih osoba u kućanstvu

- za korisnika koji nije nije kućanstvo jer je pravna osoba ili fizička osoba - obrtnik - broj zaposlenika, ali ne manje od jedan po nekretnini

Zbrojem prethodno navedenih kategorija dolazi se do ukupnog broja fizičkih osoba na određenom obračunskom mjestu te se udio korisnika usluge u korištenju zajedničkog spremnika izračunava na način da se broj fizičkih osoba po pojedinom korisniku usluge (bio on kućanstvo ili ne kućanstvo jer je pravna osoba odnosno fizička osoba – obrtnik) stavlja u omjer s ukupnim brojem fizičkih osoba na obračunskom mjestu.

1. **UGOVORNA KAZNA**

**Članak 20.**

Ugovorna kazna je iznos određen ovom Odlukom koji je korisnik usluge dužan platiti davatelju javne usluge ako:

1. ne koristiti ili neuredno koristi javnu uslugu na području na kojem se nalazi nekretnina korisnika usluge na način da proizvedeni komunalni otpad ne predaje putem zaduženog spremnika;

2. ne omogući davatelju usluge pristup spremniku na mjestu primopredaje otpada kada to mjesto nije na javnoj površini;

3. postupa s otpadom na obračunskom mjestu korisnika usluge na način koji dovodi u opasnost ljudsko zdravlje i dovodi do rasipanja otpada oko spremnika i uzrokuje pojavu neugode drugoj osobi zbog mirisa otpada;

4. ne odgovara, odnosno neuredno ispunjava obvezu odgovornosti za postupanje s otpadom i za spremnik na obračunskom mjestu korisnika (kao što je na primjer namjerno oštećivanje i uništavanje spremnika od strane korisnika usluge) te kad više korisnika koristi zajednički spremnik zajedno s ostalim korisnicima usluge na istom obračunskom mjestu oni ne odgovaraju, odnosno neuredno ispunjavaju obvezu odgovornosti za postupanje s otpadom otpadom i spremnikom (što uključuje i namjerno oštećivanje i uništavanje spremnika od strane korisnika koji ga zajednički koriste), odnosno neodgovorno i neuredno ispunjavaju obveze nastale zajedničkim korištenjem spremnika sve sukladno Zakonu o gospodarenju otpadom i ovoj Odluci;

5. ne predaje opasni komunalni otpad u reciklažno dvorište ili mobilno reciklažno dvorište odnosno ne postupa s istim u skladu s propisom kojim se uređuje gospodarenje posebnom kategorijom otpada, osim korisnika koji nije kućanstvo;

6. ne predaje odvojeno, odnosno neuredno predaje odvojeni miješani komunalni otpad, reciklabilni komunalni otpad, opasni komunalni otpad i glomazni otpad;

7. ne predaje odvojeno biootpad ili ne kompostira biootpad na mjestu nastanka, odnosno ne uredno predaje odvojeni biootpad ili ne uredno kompostira biootpad na mjestu nastanka;

8. ne dostavi davatelju usluge ispunjenu Izjavu o načinu korištenja javne usluge, odnosno ne dostavi davatelju usluge informacije o promjene podataka koji predstavljaju sadržaj Izjave o načinu korištenja javne usluge.

Za postupanja korisnika usluge prema stavku 1. ovog članka davatelj javne usluge, ovlašten je naplatiti ugovornu kaznu:

- u iznosu od 25,00 kuna za postupanja iz točke 1., 2., 3. i 5. stavka 1. ovog članka,

- u iznosu od 200,00 kuna za postupanja iz točke 4., 6. i 7. stavka 1. ovog članka,

- u iznosu od 350,00 kuna za postupanja iz točke 8. stavka 1. ovog članka.

Kad više korisnika usluge koristi zajednički spremnik, nastalu obvezu plaćanja ugovorne kazne u slučaju kad se ne utvrdi odgovornost pojedinog korisnika snose svi korisnici usluge koji koriste zajednički spremnik sukladno udjelu prijavljenom za izračun cijene javne usluge.

Prilikom obračuna ugovorne kazne u okviru strukture cijene javne usluge davatelj usluge dužan je osigurati dokaz o postupanju korisnika usluge protivno ugovoru (npr. fotografija, video-zapis, izjave zaposlenika davatelja usluge, izjave svjedoka i sl.), kao i sve druge dokaze pomoću kojih se i u svezi s drugim dokazima nedvojbeno može utvrditi postupanje korisnika usluge prema ovom članku, odnosno koji mogu poslužiti za obračun ugovorne kazne.

Ukoliko se utvrdi da je korisnik usluge počinio više radnji za koje je prema ovom članku propisana obveza plaćanja ugovorne kazne, davatelj usluge će mu za svaku od navedenih radnji obračunati i naplatiti ugovornu kaznu.

1. **OPĆI UVJETI UGOVORA S KORISNICIMA**

**Članak 21.**

Opći uvjeti ugovora s korisnicima (Dodatak II) sastavni su dio ove Odluke.

1. **KRITERIJ ZA ODREĐIVANJE KORISNIKA USLUGE U ČIJE IME OPĆINA OREHOVICA PREUZIMA OBVEZU SUFINANCIRANJA CIJENE JAVNE USLUGE**

**Članak 22**.

Općina Orehovica može posebnim Zaključkom Načelnika, na prijedloga Jedinstvenog upravnog odjela Općine Orehovica, preuzeti obvezu sufinanciranja cijene javne usluge za određeno vremensko razdoblje i to korisnicima usluge koji su korisnici zajamčene minimalne naknade i/ili naknade za troškove stanovanja sukladno propisima iz područja socijalne skrbi.

Preuzeta obveza sufinanciranja cijene javne usluge plaćati će se iz Proračuna Općine Orehovica kao pomoć za podmirenje troškova stanovanja.

Temeljem donesenog Zaključka Načelnika, Općina Orehovica će davatelju usluge dostaviti popis osoba  kod kojih je preuzeo obvezu sufinanciranja javne usluge i razdoblja sufinanciranja cijene javne usluge.

Korisnici javne usluge koji su korisnici zajamčene minimalne naknade i/ili naknade za troškove stanovanja iz područja socijalne skrbi dužni su podnijeti Općini Orehovica zahtjev za sufinanciranje javne usluge i uz zahtjev priložiti odgovarajuću dokumentaciju potrebnu za ostvarenje prava na sufinanciranje.

1. **KRITERIJI ZA UMANJENJE CIJENE JAVNE USLUGE**

**Članak 23.**

Korisniku usluge iz kategorije kućanstva koji koristi uslugu i uredno odvojeno predaje biootpad, reciklabilni komunalni otpad, glomazni otpad i opasni komunalni otpad od miješanog komunalnog otpada pa zbog toga ima manju količinu miješanog komunalnog otpada, a kojemu je davatelj usluge osigurao korištenje spremnika – posude za miješani komunalni otpad volumena 80 l i spremnika – posude za biootpad volumena 120 l, davatelj usluge odobrava popust na cijenu javne usluge u visini od 33,3%.

Korisniku usluge iz kategorije kućanstva koji koristi uslugu i uredno odvojeno predaje biootpad, reciklabilni komunalni otpad, glomazni otpad i opasni komunalni otpad od miješanog komunalnog otpada pa zbog toga ima manju količinu miješanog komunalnog otpada te udovoljava uvjetu da mu davatelj usluge osigura korištenje spremnika – posude za miješani komunalni otpad volumena 80 l i spremnika – posude za biootpad volumena 120 l, no živi u višestambenoj zgradi i zato zajednički s drugim kućanstvima u višestambenoj zgradi koristi spremnike – posude za miješani komunalni otpad volumena 120 litara i spremnike – posude za biootpad volumena 120 l u broju koji je davatelj usluge dogovorio s predstavnikom stanara, odnosno punomoćnikom korisnika usluga sukladno dogovoru više korisnika usluga o zajedničkom korištenju spremnika, davatelj usluge također odobrava popust na cijenu javne usluge u visini od 33,3% i to smo u dijelu cijene minimalne javne usluge.

Da bi ostvario pravo na umanjenje cijene javne usluge s osnova odvojene predaje biootpada, reciklabilnog komunalnog otpada, glomaznog otpada i opasnog komunalnog otpada od miješanog komunalnog otpada i posljedično zbog stvaranja manje količine miješanog komunalnog otpada korisniku usluge se je dužan očitovati davatelju usluge o odvojenoj predaji biootpada, reciklabilnog komunalnog otpada, glomaznog otpada i opasnog komunalnog otpada od miješanog komunalnog otpada i posljedičnom stvaranju manje količine miješanog komunalnog otpada u Izjavi o načinu korištenja javne usluge sakupljanja komunalnog otpada te omogućiti svakodobni nadzor predmetne okolnosti davatelju usluge.

U slučaju kada davatelj usluge kod korisnika usluge prilikom nadzora odvojene predaje biootpada, reciklabilnog komunalnog otpada, glomaznog otpada i opasnog komunalnog otpada od miješanog komunalnog otpada i posljedično stvaranja manje količine miješanog komunalnog otpada od strane korisnika usluge, utvrdi da korisnik usluge odvojeno ne predaje biootpad, reciklabilni komunalni otpad, glomazni otpad i opasni komunalni otpad od miješanog komunalnog otpada pa posljedično ne stvara manju količinu miješanog komunalnog otpada, davatelj usluge će tada postupiti sukladno članku 20. ove Odluke i ukinuti pravo korisniku usluge na umanjenje cijene za taj mjesec budući da u takvom slučaju korisnik usluge nema pravo na umanjenje cijene javne usluge s osnova odvojene predaje biootpada reciklabilnog komunalnog otpada, glomaznog otpada i opasnog komunalnog otpada od miješanog komunalnog otpada te posljedično stvaranja manje količine miješanog komunalnog otpada.

**Članak 24.**

Korisniku usluge iz kategorije kućanstva koji uredno odvojeno predaje biootpad, reciklabilni komunalni otpad, glomazni otpad i opasni komunalni otpad od miješanog komunalnog otpada pa posljedično stvaranja manje količine miješanog komunalnog otpada, te povremeno koristi uslugu, odobrava se popust na cijenu javne usluge (u ovom slučaju na cijenu obavezne minimalne javne usluge) u visini od 50% budući da takav korisnik usluge, koristi javnu uslugu putem spremnika vreća koje kupuje na prodajnim mjestima davatelja usluge po cijeni iz cjenika javne usluge i uredno odvojeno predaje biootpad, reciklabilni komunalni otpad, glomazni otpad i opasni komunalni otpad od miješanog komunalnog otpada pa nema potrebu za spremnikom – posudom za miješani komunalni otpad volumena 120 l i spremnikom – posudom za biootpad volumena 120 l.

Korisniku usluge iz kategorije ne kućanstva koji uredno odvojeno predaje biootpad, reciklabilni komunalni otpad, glomazni otpad i opasni komunalni otpad od miješanog komunalnog otpada i posljedično stvaranja manje količine miješanog komunalnog otpada, te nema potrebu za spremnikom – posudom za miješani komunalni otpad volumena 120 l i spremnikom – posudom za biootpad volumena 120 l, odobrava se popust na cijenu javne usluge (u ovom slučaju na cijenu obavezne minimalne javne usluge) u visini od 33,3% budući da takav korisnik usluge koristi javnu uslugu putem spremnika vreća koje kupuje na prodajnim mjestima davatelja usluge po cijeni iz cjenika javne usluge i uredno odvojeno predaje biootpad, reciklabilni komunalni otpad, glomazni otpad i opasni komunalni otpad od miješanog komunalnog otpada pa posljedično stvaranja manje količine miješanog komunalnog otpada i nema potrebu za spremnikom – posudom za miješani komunalni otpad volumena 120 l i spremnikom – posudom za biootpad volumena 120 l.

1. **KORIŠTENJE JAVNE POVRŠINE ZA PRIKUPLJANJE OTPADA I MJESTIMA PRIMOPREDAJE OTPADA AKO SU RAZLIČITA OD OBRAČUNSKOG MJESTA**

**Članak 25.**

Nadležni upravni odjel Općine Orehovica rješenjem utvrđuje način korištenja javne površine u svrhu postavljanja naprava – spremnika potrebnih za sakupljanje komunalnog otpada.

1. **PROVEDBA UGOVORA U SLUČAJU NASTUPANJA POSEBNIH OKOLNOSTI UKLJUČUJUĆI ELEMENTARNU NEPOGODU, KATASTROFU I SL.**

**Članak 26.**

Davatelj usluge se neće smatrati odgovornim za kašnjenja u ispunjenju ili neispunjenje obveza iz Ugovora koje je uzrokovano neočekivanim i nepredvidivim okolnostima ili više sile na koje Davatelj usluge nije mogao utjecati (npr. elementarna nepogoda, ograničenja uvedena zakonom, neredi, nemiri i dr.).

U slučaju kašnjenja u ispunjenju ili neispunjenja obveza uzrokovanih nastupom posebnih okolnosti, Davatelj usluge će o istom bez odgode obavijestiti korisnike usluga na prikladan način te se ispunjenje obveza Davatelja usluga odgađa za vrijeme trajanja posebnih okolnosti.

1. **NADZOR NAD PROVEDBOM ODLUKE**

**Članak 27.**

Upravni nadzor nad primjenom ove Odluke obavlja Ministarstvo gospodarstva i održivog razvoja.

Inspekcijski nadzor nad primjenom ove Odluke provodi Državni inspektorat.

Nadzor nad primjenom ove Odluke obavlja Upravni odjel za komunalno gospodarstvo, izgradnju grada i upravljanje nekretninama.

1. **PRIJELAZNE I ZAVRŠNE ODREDBE**

**Članak 28.**

Ova Odluka stupa na snagu osmog dana od dana objave u Službenog glasniku Međimurske županije.

**Članak 29.**

Danom stupanja na snagu ove Odluke prestaje važiti Odluka o načinu pružanja javnih usluga prikupljanja miješanog komunalnog otpada i biorazgradivog komunalnog otpada na području Općine Orehovica („Službeni glasnik Međimurske županije“ broj 1/18).

KLASA: 021-05/22-01/

URBROJ: 2109/22-02-22-

Orehovica, \_\_\_\_\_\_ 2022.

**PREDSJEDNIK**

Neven Kreslin

**DODATAK I.**

**OBRAZLOŽENJE NAČINA NA KOJI JE ODREĐENA**

**CIJENA OBVEZNE MINIMALNE JAVNE USLUGE**

Cijena javne usluge plaća se radi pokrića troškova javne usluge, a strukturu cijene čine cijena za količinu predanog miješanog komunalnog otpada i cijena obavezne minimalne javne usluge. Omjer cijene za količinu predanog miješanog komunalnog otpada i cijene obvezne minimalne javne usluge u cijeni javne usluge odmjeren je na način koji treba osigurati obavljanje javne usluge na kvalitetan, postojan i ekonomski učinkovit način, izbjegavajući neopravdano visoke troškove, a uvažavajući načela održivost razvoja, zaštite okoliša, javnosti rada i onečišćivač plaća, kako bi se osiguralo i poticalo odvojeno sakupljanje otpada.

Cijena obvezne minimalne javne usluge sukladno članku 76. Zakona o gospodarenju otpadom (Narodne novine 84/2021) je iznos koji osigurava ekonomski održivo poslovanje davatelja javne usluge, sigurnost, redovitost i kvalitetu pružanja javne usluge, a sve to kako bi sustav sakupljanja komunalnog otpada mogao ispuniti svoju svrhu.

Cijenom obvezne minimalne javne usluge osigurava se ujednačena kvaliteta, sigurnosti i redovitost pružanja javne usluge sakupljanja komunalnog otpada na čitavom području pružanja javne usluge davatelja javne usluge.

Cijena obavezne minimalne javne usluge uključuje obavljanje slijedećih usluga za korisnike usluga:

- sakupljanje i odvoz miješanog komunalnog otpada s obračunskog mjesta korisnika usluge sukladno Zakonu i Odluci o načinu pružanja javne usluge,

- sakupljanje i odvoz biootpada s obračunskog mjesta korisnika usluge sukladno Zakonu i Odluci o načinu pružanja javne usluge,

- sakupljanje i odvoz reciklabilnog komunalnog otpada s obračunskog mjesta korisnika usluge sukladno Zakonu i Odluci o načinu pružanja javne usluge,

- sakupljanje i odvoz glomaznog otpada s obračunskog mjesta korisnika usluge u kategoriji kućanstva, a sukladno Zakonu i Odluci o načinu pružanja javne usluge najviše do dva puta godišnje,

- preuzimanje otpada u reciklažnom dvorištu

- predaju miješanog komunalnog otpada, biootpada i reciklabilnog komunalnog otpada na zbrinjavanje ovlaštenim osobama.

Navedene usluge obuhvaćaju slijedeće troškove:

- materijalne troškove (troškovi materijala, goriva i energenata, otpisa sitnog inventara i zaštitne opreme, rezervnih dijelova)

- troškove usluga (usluga održavanja vozila i strojeva, registracija, distribucija uplatnica, informatičke usluge, usluge ispitivanja, građevinske usluge, zbrinjavanja otpada, ostale usluge)

- nematerijalne troškove (naknade radnicima, premije osiguranja, usluge projektiranja, zaštite imovine

- materijalne troškove (troškovi materijala, goriva i energenata, otpisa sitnog inventara i zaštitne opreme, rezervnih dijelova)

- troškove plaća radnika, troškove amortizacije, troškove nabave i održavanja opreme za prikupljanje otpada te troškove vođenja propisanih evidencija i izvješćivanja.

Cijena obavezne minimalne javne usluge određena je kao ukupni trošak navedenih usluga podijeljen sa brojem korisnika minimalne javne usluge, uzimajući pri tom u obzir procijenjeni broj korisnika koji će ostvariti pravo na umanjenje cijene javne usluge. Sukladno izvršenom proračunu određena je cijena obavezne minimalne javne usluge za kategoriju kućanstvo u iznosu od 63,00 kune s porezom na dodanu vrijednost i cijena obavezne minimalne javne usluge za kategoriju ne kućanstvo u iznosu od 94,50 kune s porezom na dodanu vrijednost.

Pravo na umanjenje cijene javne usluge korisnici usluge ostvaruju sukladno članku 23. i 24. Odluke o načinu pružanja javne usluge.

**DODATAK II.**

**OPĆI UVJETI UGOVORA S KORISNICIMA USLUGA**

**Članak 1.**

Općim uvjetima ugovora utvrđuju se međusobni odnosi davatelja usluge i korisnika usluge koji proizlaze iz Ugovora o korištenju javne usluge sakupljanja komunalnog otpada (dalje u tekstu: Ugovor).

**Članak 2.**

Ugovorom se davatelj usluge obvezuje korisniku usluge, na području pružanja javne usluge, pružati javnu uslugu sakupljanja komunalnog otpada, a koja uključuje:

- uslugu prikupljanja na lokaciji obračunskog mjesta korisnika usluge: miješanog komunalnog otpada, biootpada, reciklabilnog komunalnog otpada i glomaznog otpada jednom do maksimalno dva puta godišnje te

- uslugu preuzimanja otpada u reciklažnom dvorištu i

- uslugu prijevoza i predaje otpada ovlaštenoj osobi, u skladu sa ovim Općim uvjetima ugovora.

Ovi Opći uvjeti primjenjuju se na sve korisnike usluge koji zaključe Ugovor s davateljem usluge i smatraju se sastavnim dijelom Ugovora.

**Članak 3.**

Ugovor se sklapa za svako obračunsko mjesto te je korištenje javne usluge obavezno za sve korisnike na području Općine Orehovica te su isti dužni sa davateljem usluge zaključiti Ugovor.

Osim u slučaju promjene vlasništva/korištenja nekretnine (najam, zakup) te razloga utvrđenog u članku 71. Zakona o gospodarenju otpadom (dalje u tekstu: Zakon), korisnik usluge ne može otkazati Ugovor, tj. korištenje javne usluge, a sve dok koristi javnu uslugu dužan je plaćati cijenu javne usluge, sukladno ispostavljenim računima davatelja usluge.

**Članak 4.**

Korisnici usluge javnu uslugu ugovaraju zaključenjem Ugovora sukladno Zakonu i Odluci o načinu pružanja javne usluge sakupljanja komunalnog otpada na području Općine Orehovica (u daljnjem tekstu: Odluka).

Ugovor se smatra sklopljenim:

1. kada korisnik usluge dostavi davatelju usluge Izjavu ili

2. prilikom prvog korištenja javne usluge ili zaprimanja na korištenje spremnika za primopredaju komunalnog otpada, u slučaju kada korisnik usluge ne dostavi davatelju usluge Izjavu.

Zaključenjem Ugovora korisnik usluge pristaje na primjenu odredbi ovih Općih uvjeta.

Ugovori s korisnicima usluge zaključuju se na neodređeno vrijeme.

**Članak 5.**

Cijena javne usluge utvrđuje se Cjenikom javne usluge, kojeg donosi i mijenja davatelj usluge, sukladno odredbama Zakona i Odluke.

Korisnik usluge je dužan plaćati cijenu javne usluge utvrđenu Cjenikom javne usluge.

U slučaju izmjene cijena usluga, davatelj usluga će o istom obavijestiti korisnika usluge putem svojih mrežnih stranica 15 dana prije dana primjene cjenika.

**Članak 6.**

Cijenu javne usluge korisnici usluge plaćaju na temelju računa koji im davatelj usluge ispostavlja jednom mjesečno, kada nastaje obveza plaćanja.

Račun se izdaje tijekom mjeseca za prethodni mjesec sa valutom plaćanja 15 dana.

Korisnik se obvezuje podmiriti račun u roku valute plaćanja.

U slučaju zakašnjenja računaju se zakonske zatezne kamate u skladu s propisima.

Rok za pisani prigovor ili reklamaciju na ispostavljeni račun je 8 (osam) dana od primitka računa, u protivnom se smatra da je ispostavljeni račun nesporan, a priloženi obračun pravilan.

**Članak 7.**

Davatelj usluge i korisnik usluge imaju prava i obveze utvrđene Odlukom, Ugovorom i ovim Općim uvjetima.

**Članak 8.**

Korisnik usluge (novi korisnik) dužan je započeti sa korištenjem usluge najkasnije u roku od 30 dana od stjecanja nekretnine ili početka korištenja građevine.

Davatelj usluge i korisnik usluge (vlasnik ili korisnik nekretnine) sklapaju Ugovor na način utvrđen čl. 4. st. 2. ovih Općih uvjeta.

Pisani oblik Ugovora nije pretpostavka nastanka ugovornog odnosa između davatelja usluge i korisnika usluge, a niti pretpostavka valjanosti nastalog ugovora posebice u slučajevima kada se usluga od strane davatelja usluge izvršava, a korisnik usluge neopravdano odbija potpisati Ugovor tj. dostaviti Izjavu.

Postojeći Korisnik usluge dužan je, u slučaju bilo kakvih promjena podataka vezanih uz ugovorni odnos, a koje utječu na međusobne odnose između davatelja usluge i korisnika usluge, iste prijaviti službi za korisnike davatelja usluge najkasnije u roku 15 (petnaest) dana od dana nastale promjene pisanim putem, putem faxa ili e-maila.

Korisnik usluge obvezan je obavijestiti davatelja usluge u roku od 15 (petnaest) dana o prestanku korištenja nekretnine (stan, kuća, poslovni prostor).

Zahtjev za prestanak korištenja javne usluge zbog prestanka korištenja nekretnine prijavljuje se pisanim putem.

Prilikom stjecanja, odnosno prestanka statusa korisnika usluge isti je navedeni status dužan dokazati vjerodostojnim ispravama i dokumentacijom.

Svaka promjena podataka o korisniku usluge se u sustavu davatelja usluge promptno provodi, a vrijedi od početka sljedećeg obračunskog razdoblja (od sljedećeg mjeseca).

Isključena je mogućnost retroaktivnog učinka prijavljene promjene.

Prilikom promjene podataka o korisniku usluge, svi dospjeli računi moraju biti plaćeni.

Prilikom konačnog prestanka korištenja javne usluge, korisnik usluge (vlasnik ili korisnik nekretnine) je dužan platiti sve do tada zaprimljene račune i tek tada se može brisati iz evidencije korištenja usluge.

**Članak 9.**

Spremnik (posuda i/ili vreća) za odlaganje otpada korisnik usluge u pravilu smješta na svojoj nekretnini odnosno u objektima ili drugim prostorima u svom vlasništvu.

Korisnik usluge dužan je spremnike - posude redovito održavati u ispravnom i funkcionalnom stanju, te je odgovoran za svako namjerno oštećenje kao i nestanak.

U slučaju otuđenja ili oštećenja spremnika – posuda od strane korisnika usluge, trošak nabave novog spremnika - posude snosit će korisnik usluge na način da mu se obračuna u cijenu usluge ugovorna kazna iz članka 20. Odluke.

**Članak 10.**

U slučaju da je dokazano da je oštećenje spremnika – posude za odlaganje otpada uzrokovao davatelj usluge, isti će korisniku usluge zamijeniti oštećeni spremnik – posudu novim spremnikom - posudom.

Davatelj usluge dužan je pažljivo rukovati spremnicima – posudama za odlaganje otpada, tako da se iste ne oštećuju, a odloženi otpad ne rasipa i onečišćava okolina.

Nakon pražnjenja spremnika – posude za odlaganje otpada davatelj usluge je dužan istu vratiti na mjesto na kojem je bila i zatvoriti poklopac.

**Članak 11.**

Korisnici su dužni spremnike - posude i/ili vreće s otpadom iznijeti na javnu površinu 1-2 m od ruba kolnika, najkasnije do 06:00 sati na dan prikupljanja otpada prema rasporedu.

**Članak 12.**

Sav pripremljeni miješani komunalni otad i/ili biootpad mora se nalaziti u spremniku – posudi za miješani komunalni otpad i/ili biootpad, a spremnik – posuda mora biti potpuno zatvoren.

Masa spremnika - posude (zajedno s masom otpada u spremniku - posudi) zapremine 80 i 120 lit ne smije prelaziti 25 kg, spremnika – posude zapremine 240 lit 50 kg, odnosno spremnika - posude zapremine 360 lit 70 kg.

Otpad mora biti tako odložen u spremniku – posudi da prilikom pražnjenja sav gravitacijski ispadne iz spremnika - posude.

Zabranjeno je dodatno sabijati otpad u spremniku - posudi.

**Članak 13.**

Korisnici kojima količina miješanog komunalnog otpada premašuje volumen spremnika – posude moraju višak otpada odložiti u doplatne spremnike - vreće za miješani komunalni otpad od 40 lit, 80 lit ili 120 lit, cijena kojih je određena Cjenikom usluga davatelja usluga, a kroz čiju cijenu plaćaju javnu uslugu prikupljanja miješanog i biootpada.

Korisnici kojima količina biootpada premašuje volumen spremnika – posude moraju višak otpada odložiti u doplatni spremnik - vreću za biootpad od 80 lit, cijena koje je određena Cjenikom usluga davatelja usluga, a kroz čiju cijenu plaćaju javnu uslugu prikupljanja biootpada.

**Članak 14.**

U spremnike – posude/vreće za miješani komunalni otpad zabranjeno je odlagati reciklabilni komunalni otpad (otpadni papir i karton, metal, staklo, plastiku, tekstil uključujući otpadnu ambalažu), tekući i polutekući otpad, žar, lešine, električni i elektronički otpad, električne baterije, akumulatore, auto gume, otpad iz klaonica, mesnica i ribarnica, otpad iz vrta, biorazgradivi otpad, otpadni građevinski materijal, opasni otpad, kao i druge zabranjene tvari sukladno Zakonu i Odluci te ostalim propisima koji reguliraju gospodarenje otpadom.

**Članak 15.**

U spremnike – posude/vreće za biootpad dozvoljeno je odlagati samo biorazgradive ostatke iz kućanstava (ostatke voća i povrća, taloga kave, ljuske jajeta, vrećica za čaj, papirnatih maramica), ostatke iz vrta (lišće, korov, usitnjeno grmlje i živica, ostaci cvijeća i vrtne zemlje) i ohlađeni pepeo.

U spremnike – posude/vreće za biootpad zabranjeno je odlagati: komunalni otpad, reciklabilni komunalni otpad (otpadni papir, metal, staklo, plastiku, tekstil uključujući otpadnu ambalažu), tekući i polutekući otpad, žar, kosu, lešine životinja, električni i elektronički otpad, električne baterije, akumulatore, auto gume, animalni otpad, otpadni građevinski materijal, opasni otpad, kao i druge zabranjene tvari sukladno Zakonu, Odluci i ostalim propisima koji reguliraju gospodarenje otpadom.

**Članak 16.**

Davatelj usluge početkom svake godine dostavlja korisnicima usluge set od 4 (četiri) kupona, od čega 2 (dva) kupona godišnje, svaki za odvoz do 2 m3 glomaznog otpada tijekom kalendarske godine, 1 (jedan) kupon za dovoz otpada na reciklažno dvorište, te 1 (jedan) kupon za preuzimanje spremnika - vreća za odvojeno skupljanje otpada tijekom kalendarske godine.

Električni i elektronički otpad skuplja se odvojeno od glomaznog otpada.

**Članak 17.**

Korisnici usluga prijavljuju potrebu za odvozom glomaznog otpada popunjavanjem kupona.

Popunjene kupone korisnici dostavljaju davatelju usluge najkasnije 10 dana prije termina odvoza prema rasporedu odvoza otisnutom na kuponu.

Količina odloženog glomaznog otpada do 2 m3 po kuponu uračunata je u cijenu javne usluge.

Korisnici iznose glomazni otpad na privatnu površinu, na mjesta gdje je omogućen neometan pristup komunalnim vozilima 1-2 m od ruba kolnog ulaza, najkasnije do 06:00 sati na dan odabran za prikupljanje na kuponu.

Po narudžbi korisnika usluge otpad će iznijeti radnici davatelja usluge uz naplatu prema cjeniku.

Korisnici usluga mogu naručiti odvoz glomaznog otpada van termina otisnutih na kuponima, ali u tom slučaju plaćaju prijevoz i zbrinjavanje prema cjeniku usluga davatelja usluga.

**Članak 18.**

Korisnik usluge koristi reciklažno dvorište uz predočenje osobne iskaznice i posebnog kupona za dovoz otpada na reciklažno dvorište i/ili posljednjeg računa o plaćenoj javnoj usluzi.

Korisnik usluge predočava davatelju usluge osobnu iskaznicu i predaje kupon za dovoz otpada na reciklažno dvorište, odnosno predočava osobnu iskaznicu i posljednji račun o plaćenoj javnoj usluzi čime potvrđuje svoj status korisnika usluge, a davatelj usluge podatke o korištenju recilažnog dvorišta pridružuje Evidenciji o preuzetom komunalnom otpadu, koju vodi za svakog korisnika usluge.

**Članak 19.**

Kuponom za preuzimanje spremnika - vreća za odvojeno skupljanje otpada (otpadni papir, metal, staklo, plastiku, tekstil uključujući otpadna ambalaža), korisnik besplatno preuzima spremnike – vreće na prodajnom mjestu davatelja usluge u vrijednosti otisnutoj na kuponu, određenoj Cjenikom usluga davatelja usluge.

**Članak 20.**

Davatelj usluge pružati će javnu uslugu prema rasporedu prikupljanja otpada iz Obavijesti, koja će do kraja kalendarske godine za iduću kalendarsku godinu biti dostavljena korisnicima usluge pisanim putem.

Korisniku usluge koji pripremi za pražnjenje spremnik – posudu suprotno rasporedu pražnjenja, isti neće biti ispražnjen (npr. ukoliko pripremi za pražnjenje spremnik – posudu za miješani komunalni otpad u tjednu u kojem se isti ne prazni).

Korisnicima koji postupaju protivno Ugovoru, davatelj usluge naplatiti će ugovornu kaznu, u skladu sa članka 20. Odluke.

Korisnici koji nepravilno postupaju s otpadom bit će prijavljeni komunalnom redarstvu i/ili inspekciji zaštite okoliša.

**Članak 21.**

Korisnici usluge su dužni zadužene i/ili vlastite spremnike - posude za otpad prati i održavati u čistom stanju.

Na zahtjev korisnika usluge spremnike – posude će oprati davatelj usluge, uz naplatu usluge sukladno važećem cjeniku davatelja usluge.

**Članak 22.**

Svi dodatni dogovori i pravno relevantne izjave ugovornih strana su valjane jedino ukoliko su učinjene u pisanom obliku.

Ukoliko bilo koja odredba Ugovora i ovih Općih uvjeta jest ili postane ništava, nevaljana ili neprovediva, to neće utjecati na ostatak Ugovora odnosno ovih Općih uvjeta, te će se ostatak Ugovora odnosno ovih Općih uvjeta primjenjivati u najvećem mogućem opsegu dozvoljenim zakonom. U tom slučaju, ugovorne strane će bez odgode ponovno utvrditi odgovarajuću odredbu koja će zamijeniti takvu ništavu, nevaljanu ili neprovedivu odredbu, a koja nova odredba će biti najbliža namjeri ugovornih strana koju su imali prilikom dogovaranja ništave, nevaljane ili neprovedive odredbe.

Neizvršavanje bilo kojeg prava danog ugovornoj strani na temelju Ugovora i/ili ovih Općih uvjeta neće se smatrati odricanjem takve ugovorne strane od tog prava. Bilo kakvo odricanje od prava danog ugovornoj strani na temelju ovog Ugovora i/ili ovih Općih uvjeta mora biti dano izričito i u pisanom obliku.

Ugovorne strane suglasno utvrđuju da će sve eventualne sporove koji proizlaze iz ili su u svezi Ugovora pokušati riješiti mirnim putem, a ukoliko u tome ne uspiju, pokrenuti će postupak kod stvarno i mjesno nadležnog suda.

**PREDSJEDNIK**

Neven Kreslin